ລາວວ່າ ​ອາກາດປັ່ນ​ປ່ວນ​ ແລະ​ລົມ​ແຮງ​ ​ພາໃຫ້ເຮືອບິນຕົກ (ສະໄລດ໌/ວີດີໂອ)
ທາງການລາວກ່າວວ່າ ຄົງ​​ເປັນ​ໄປ​ໄດ້​ຍາກ ​ທີ່​ຈະ​ມີ​ຜູ້​ທີ່​ລອດ​ຊີວິດ ມາໄດ້​ ​ໃນຈໍານວນຜູ້ໂດຍສານ ກັບນັກບິນແລະພະນັກງານບິນ ທັງໝົດ 49 ຄົນນັ້ນ.
ເຈົ້າໜ້າທີ່ລາວກ່າວວ່າ ສະພາບອາກາດປັ່ນປ່ວນແລະລົມແຮງ ເປັນສາເຫດຂອງເຮືອບິນລັດວິສາຫະກິດການບິນລາວ ຕົກ ສົ່ງຜົນໃຫ້ຜູ້ໂດຍສານ ພ້ອມນັກບິນ ແລະພະນັກງານປະຈໍາ ເຮືອບິນ ທັງໝົດ 49 ຄົນ ເສຍຊີວິດ ເຮືອບິນໝາກປິ່ນ ລຸ້ນ ATR-72 ຂອງສາຍການບິນລາວ ໄດ້ບິນ ອອກຈາກນະຄອນຫຼວງວຽງຈັນ ໃນວັນພຸດວານນີ້ ໄປສູ່ເມືອງ ປາກເຊ ທາງພາກໃຕ້ຂອງປະເທດ ເວລາປະສົບອຸບັດຕິເຫດ ຕົກລົງໃສ່ແມ່ນໍ້າຂອງ ລັດຖະບານກ່າວໃນຄໍາຖະແຫຼງມື້ວານນີ້ວ່າ ຄົງເປັນໄປໄດ້ຍາກ ທີ່ຈະມີຜູ້ທີ່ລອດຊີວິດມາໄດ້ ແຕ່ກໍໄດ້ຈັດສົ່ງໜ່ວຍກູ້ໄພ ໄປຍັງບ່ອນເກີດເຫດແລ້ວ ຊຶ່ງຢູ່ ຫ່າງໄກຈາກ ສະໜາມບິນປາກເຊ ປະມານ 7-8 ຫລັກ ລາຍຊື່ຜູ້ໂດຍສານຢູ່ໃນເຮືອບິນລໍາດັ່ງກ່າວ ສະແດງວ່າ ມີຄົນລາວ 16 ຄົນ, ຝຣັ່ງ 7 ຄົນ, ຊາວອອສເຕຣເລຍ 6 ຄົນ, ຊາວໄທ 5 ຄົນ, ຊາວເກົາຫຼີ 3 ຄົນ, ຫວຽດນາມ 2 ຄົນ ແລະ 1 ຄົນ ຈາກສະຫະລັດອາເມຣິກາ ການາດາ ຈີນ ມາເລເຊຍ ແລະໄຕ້ຫວັນ ລວມເປັນ 44 ຄົນ ສ່ວນນັກບິນ ມີ 2 ແລະພະນັກງານບໍລິການຜູ້ໂດຍສານ 2 ຄົນ ກັບນາຍຊ່າງ 1 ຄົນ